Nr. 179287/DMRISB/01.08.2020

DIRECŢIA MANAGEMENTUL RISCULUI LA INUNDAŢII ŞI SIGURANŢA BARAJELOR

CENTRUL OPERATIV PENTRU SITUAŢII DE URGENŢĂ

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.08.2020, ora 07.00**

**RÂURI**

**Debitele au fost, în general, în scădere**, exceptând râurile din bazinele hidrografice: Vedea, Siret, Prut, bazinul inferior al Argeșului și râurile din Dobrogea, unde au fost staționare.

Scurgeri importante pe versanţi, torenţi, pâraie și creşteri de niveluri şi debite, izolate, s-au înregistrat pe unele râuri mici din zonele de deal și munte din Muntenia și jumătatea de sud a Moldovei datorită precipitațiilor sub formă de aversă, temporar accentuate, căzute în interval.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe: Someșul Mic, Timiș, Bârzava, Jiu, pe cursurile superioare ale râurilor Moldova, Bistriţa, Trotuş şi pe cursul Prutului și mai mici (10-30% din normalele lunare) pe râurile din bazinele Bârladului si Jijiei.

Se situează peste **COTA DE ATENŢIE**, în scădere, râul Prut la stația hidrometrică Şiviţa (360+33) – jud. GL.

În interval au fost emise cinci **ATENȚIONĂRI HIDROLOGICE** pentru fenomene imediate și o **AVERTIZARE HIDROLOGICĂ** pentru fenomene imediate.

**Debitele vor fi, în general, în scădere**, exceptând râurile din bazinele hidrografice: Vedea, Argeș, Ialomița, Siret, afluenții Prutului și cele din Dobrogea, unde vor fi relativ staţionare.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri de niveluri şi debite pe unele râuri mici din zonele de deal și munte, în special din sudul țării, datorită precipitațiilor sub formă de aversă, temporar accentuate, prognozate.

Se va menţine peste **COTA DE ATENŢIE**, în scădere, râul Prut la stația hidrometrică Şiviţa (360+25) – jud. GL.

**DUNĂRE**

**Debitul la intrarea în ţară (secţiunea Baziaş) în intervalul 31.07 – 01.08.2020 a fost în scădere, având valoarea de 4300 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în scădere pe sectorul Gruia – Oltenița, în creștere pe sectorul Călărași – Galaţi și staționare pe sectorul Isaccea – Tulcea.

**Debitul la intrarea în ţară (secţiunea Baziaş) va fi în scădere (4100 m3/s).**

În aval de Porţile de Fier debitele vor fi în scădere pe sectorul Gruia – Călăraşi şi în creştere uşoară pe sectorul Cernavodă – Tulcea.

**2.** **Situaţia meteorologică în intervalul 31.07.2020, ora 09.00 –01.08.2020, ora 06.00**

**Administraţia Naţională de Meteorologie** (A.N.M.) a emis la data de 31.07.2020, la ora 10:00, **Atenționarea Meteorologică nr. 96**, conform căreia:

**MESAJ 1**

**- COD GALBEN:** „*În cursul zilei de vineri (31 iulie), în cea mai mare parte a Olteniei, Munteniei și Dobrogei va fi caniculă, iar temperaturile maxime vor fi de 35...38 de grade. Disconfortul termic va fi accentuat, indicele temperatură-umezeală (ITU) va depăși pragul critic de 80 de unități. Notă: disconfortul termic se va menține ridicat și în Banat și sudul Moldovei, unde indicele temperatură-umezeală (ITU) se va situa în jurul pragului critic de 80 de unități.”*

**MESAJ 2**

**- COD GALBEN:** „*În intervalul 31 iulie, ora 10:00 – 01 august, ora 04:00, la început în nord, nord-est și local la munte, apoi și în estul și sud-estul teritoriului vor fi perioade cu instabilitate atmosferică, ce se va manifesta prin intensificări ale vântului, vijelii, averse torențiale, descărcări electrice și grindină. În intervale scurte de timp sau prin acumulare, cantitățile de apă vor depăși 25...30 l/mp și pe suprafețe mici 40...60 l/mp. Notă: manifestări specifice instabilității atmosferice se vor semnala și în centrul și sudul țării, dar pe spații mai restrânse.”*

Această **Atenționare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ARGEŞ, BRĂILA, BUZĂU, CĂLĂRAȘI, CONSTANȚA, DÂMBOVIŢA, DOLJ, GIURGIU, GORJ, IALOMIȚA, ILFOV, MEHEDINŢI, OLT, PRAHOVA, TELEORMAN, TULCEA, VÂLCEA și Municipiul București (18 prefecturi)- COD GALBEN (MESAJ 1);*

- către prefecturile județelor: *ALBA, ARGEŞ, BACĂU, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, COVASNA, DÂMBOVIŢA, GALAȚI, GORJ, HARGHITA, HUNEDOARA, IAŞI, MARAMUREŞ, MEHEDINŢI, MUREŞ, NEAMŢ, PRAHOVA, SIBIU, SUCEAVA, TULCEA, VASLUI, VÂLCEA şi VRANCEA (27 prefecturi) - COD GALBEN (MESAJ 2).*

**ÎN ŢARĂ**

Vremea s-a menținut călduroasă în mare parte din țară, local caniculară în orele amiezii în sud și sud-est. Disconfortul termic a fost accentuat, indicele temperatură-umezeală (ITU) depășind pragul critic de 80 de unități în Banat, Oltenia, Muntenia, Dobrogea, local în Moldova și cu totul izolat în Transilvania. Îndeosebi din orele prânzului în nordul, nord-estul țării și local la munte, apoi și în est și sud-est au fost perioade cu instabilitate atmosferică temporar accentuată. Aceasta s-a manifestat prin accentuarea temporară a înnorărilor, averse torențiale, frecvente descărcări electrice, intensificări de scurtă durată ale vântului (înregistrându-se la rafală viteze care izolat au depășit 80 km/h în județul Tulcea - la stația meteorologică Mahmudia) și grindină (confirmată, fiind din surse externe cea de pe raza județul Bacău). Cantitățile de apă înregistrate mai ales în intervale scurte de timp au fost însemnate, din datele colectate până la transmiterea acestui raport acestea depășind pe arii restrânse 20....25 l/mp (până la 30 l/mp în județul Vaslui). În restul teritoriului cerul a fost variabil, iar ploi de scurtă durată, slabe cantitativ, însoțite de descărcări electrice s-au semnalat cu totul izolat și în centru. Vântul a suflat slab și moderat, temporar cu intensificări la munte, în special în zona înaltă. Temperaturile maxime s-au încadrat între 25 de grade la Suceava și 38 de grade la Medgidia, Giurgiu, București-Filaret, Cernavodă, Videle, Fetești, Călărași și Oltenița, iar la ora 06.00, valorile termice erau cuprinse între 9 grade la Miercurea Ciuc și 23 de grade la Calafat, Turnu Măgurele, Zimnicea și Mangalia.

***Observații:*** *de ieri dimineață, de la ora 06.00, au fost în vigoare 32 mesaje de alertă pentru fenomene meteorologice periculoase imediate, dintre care 5 avertizări cod roșu, 18 avertizări cod portocaliu și 8 atenționări cod galben, emise precum urmează:*

*- SRPV Bacău: 4 avertizări cod roșu, 9 avertizări cod portocaliu și 1 atenționare cod galben;*

*- CNPM București, pentru Muntenia: 1 avertizare cod roșu și 7 avertizări cod portocaliu;*

*- SRPV Constanța: 2 avertizări cod portocaliu și 2 atenționări cod galben;*

*- SRPV Sibiu: 4 atenționări cod galben;*

*- SRPV Craiova: 1 atenționare cod galben;*

*- SRPV Cluj: 1 atenționare cod galben.*

**LA BUCUREŞTI**

Vremea s-a menținut caniculară în orele amiezii, când disconfortul termic a fost accentuat, iar indicele temperatură-umezeală (ITU) a depășit pragul critic de 80 de unități. Cerul a fost mai mult senin, iar vântul a suflat slab și moderat. Temperatura maximă a fost de 38 de grade la Filaret, 37 de grade la Afumați și 36 de grade la Băneasa, iar la ora 06.00, se înregistrau 20 de grade la Afumați și Băneasa și 21 de grade la Filaret.

**3. Prognoza meteorologică în intervalul 01.08.2020, ora 09.00 –02.08.2020, ora 09.00**

**ÎN ŢARĂ**

Valorile termice vor fi în scădere față de intervalul anterior și se vor situa în jurul celor caracteristice perioadei în cea mai mare parte a țării. În regiunile sudice vremea va fi local călduroasă, cu disconfort termic ridicat la amiază, când și indicele temperatură-umezeală (ITU) va mai atinge izolat pragul critic de 80 de unități. Cerul va fi variabil, cu înnorări temporar accentuate după-amiaza și seara la munte, îndeosebi în Carpații Meridionali și izolat în restul teritoriului, cu o probabilitate mai mare în sud, unde se vor semnala averse ce vor avea și caracter torențial și descărcări electrice. Cantitățile de apă vor depăși pe suprafețe mici 15...25 l/mp și vor fi condiții de grindină. Vântul va sufla slab și moderat, cu unele intensificări ziua în vest, nord, centru și la munte, iar noaptea în sud-est, dar de scurtă durată și în timpul ploilor. Temperaturile maxime se vor încadra între 24 și 34 de grade, iar cele minime, în general, între 10 și 20 de grade.

**LA BUCUREŞTI**

Valorile termice vor marca o scădere față de intervalul anterior, astfel încât vor caracteriza doar o vreme călduroasă. Temperatura maximă se va situa în jurul valorii de 33 de grade, iar disconfortul termic va fi mai ridicat în orele amiezii când și indicele temperatură-umezeală (ITU) se va apropia de pragul critic de 80 de unități. Cerul va fi variabil, cu unele înnorări după-amiaza, iar vântul va sufla slab și moderat, cu ușoare intensificări noaptea. Temperatura minimă va fi de 17...21 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că la data de 31.07.2020, la ora 08:30, a fost semnalată mortalitate piscicolă pe râul Bahlui, la confluența cu râul Jijia, în zona localității Tomești, județul Iași. În urma deplasării pe teren a reprezentanților S.G.A. Iași, au fost identificate cca. 20-50 de exemplare de pești morți, de mici dimensiuni, la limita albiei minore a cursului de apă Bahlui, precum și în zonele cu vegetație specifică de pe malurile acestuia, din loc în loc, pe tronsonul cursului de apă cuprins între pod Sf. Ioan - confluență râu Jijia. Au fost prelevate probe de apă din 3 secțiuni.

Din rezultatele analizelor de laborator s-au constatat valori reduse ale oxigenului în apă. Având în vedere precipitațiile înregistrate în cursul zilei de 30.07.2020, produse local cu intensitate, urmate de reducerea bruscă a temperaturii, coroborat cu valorile reduse ale oxigenului din apă, au condus la înregistrarea locală a mortalității piscicole, având cauze naturale.

Personalul S.G.A. Iași a procedat la colectarea peștelui mort, acesta urmând a fi depozitat în recipienți din plastic și urmează a fi predat în vederea neutralizării la o firmă specializată în domeniu, conform prevederilor legale în vigoare.

Având în vedere rezultatele analizelor fizico-chimice pe probele de apă prelevate și a faptului că pe sectorul afectat al râului Bahlui nu a mai fost constatată mortalitate piscicolă în cursul zilei, poluarea nu se validează.

***Administrația Națională Apele Române și*** ***Agenția pentru Protecția Mediului Suceava*** informează că în urma unor reclamații (pe rețelele de socializare) din data de 30.07.2020, ora 19:50, cu privire la faptul că apele evacuate în râul Suceava, pe canalul de deversare a apelor uzate ce aparține SC EGGER România SRL, nu ar fi curate, în zona localității Țibeni, județul Suceava, reprezentanții S.G.A. Suceava s-au deplasat pe teren pentru investigații și pentru prelevare de probe de apă.

În urma interpretării valorilor din buletinele de analiză, rezultă următoarele:

- râul Suceava, în amonte și în aval de evacuarea de ape uzate epurate de la SC EGGER România SRL, își păstrează clasa de calitate pentru toți indicatorii analizați;

- dintre toți indicatorii de calitate analizați pentru proba de apă prelevată de la gura de evacuare a stației de epurare ce aparține SC EGGER România SRL (ph, mat. susp., indice de fenol, CCOCr, amoniu, fosfor total, agenți de suprafață anionici, cloruri, azot total, sulfați), doar indicatorul cloruri (540 mg/l) prezintă o ușoară depășire față de limitele impuse prin Autorizația de Gospodărire a Apelor (500 mg/l).

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 30.07.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Agenția pentru Protecția Mediului*** ***Ilfov*** informează despre producerea (la data de 31.07.2020) unui incendiu de vegetație și gunoi menajer, în localitatea Glina (str. Abatorului), județul Ilfov. Incendiul a fost stins în jurul orei 14:00. A fost afectată o suprafață de circa 5000 mp.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 30.07.2020-31.07.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

*I****.G.S.U.*** informează despre izbucnirea, în data de 31.07.2020, unui incendiu de vegetație uscată și gunoi, în zona Giulești-Sârbi (fosta groapă de gunoi), din municipiul București. A fost afectată o suprafață de aproximativ 35 ha. I.S.U. București-Ilfov a intervenit pentru stingerea incendiului.

DIRECȚIA DE COMUNICARE, TRANSPARENȚĂ ȘI IT